“อนุทิน” ยกระดับเฝ้าระวัง“ไวรัสโคโรนา”! สั่งตรวจสนามบินกระบี่เพิ่ม คาดนทท.พุ่งช่วงตรุษจีน
“อนุทิน” ยกระดับเฝ้าระวัง “ไวรัสโคโรนา”! สั่งตรวจสนามบินกระบี่เพิ่ม หลังคาดนทท.พุ่งช่วงตรุษจีน เน้นย้ำจนท.ห้ามปกปิดข้อมูล เตือนปชช.กินร้อน ช้อนกลาง ล้างมือ 
“อนุทิน” ยกระดับเฝ้าระวัง “ไวรัสโคโรนา”! สั่งตรวจสนามบินกระบี่เพิ่ม หลังคาดนทท.พุ่งช่วงตรุษจีน เน้นย้ำจนท.ห้ามปกปิดข้อมูล เตือนปชช.กินร้อน ช้อนกลาง ล้างมือ
17 ม.ค. 2563

นายอนุทิน ชาญวีรกูล รองนายกรัฐมนตรีและ รมว.สาธารณสุข กล่าวว่า ประเทศไทยยังมีความเสี่ยงที่จะรับเชื้อปอดอักเสบจากเชื้อไวรัสโคโรนาสายพันธุ์ใหม่ (Novel Coronavirus 2019) เข้าประเทศผ่านผู้เดินทางที่มาจากเมืองอู่ฮั่น
โดยปัจจุบันมีผู้เดินทางจากอู่ฮั่นเข้าประเทศไทยวันละ 1,200-1,400 คน และจะเพิ่มขึ้นอีกเท่าตัวในช่วงตรุษจีนสัปดาห์หน้า จึงต้องเข้มข้นในการเฝ้าระวังตามมาตรฐานสากล ตรวจคัดกรองเป็นพิเศษ โดยเพิ่มการคัดกรองในสนามบินอีก 1 แห่งคือ สนามบินกระบี่ จากเดิม 4 แห่ง คือ สนามบินสุวรรณภูมิ ดอนเมือง เชียงใหม่ และภูเก็ต รวมทั้งเพิ่มจำนวนบุคลากรตามสัดส่วนนักท่องเที่ยวที่เพิ่มขึ้น นับเป็นการยกระดับการเฝ้าระวังสูงสุดทั้งประเทศ หากพบผู้ติดเชื้อให้รายงานทุกเคส ไม่มีการปิดบัง และนำคนไข้เข้าสู่ระบบรักษา ที่สำคัญเจ้าหน้าที่ต้องปลอดภัยไม่ติดเชื้อระหว่างให้บริการด้วย
สำหรับประชาชนต้องป้องกันตัวเอง รักษาร่างกายให้แข็งแรง หลีกเลี่ยงการอยู่ใกล้ผู้ป่วยที่เป็นหวัด ไอ จาม ยึดหลัก กินร้อน ช้อนกลาง หมั่นล้างมือ หากป่วยให้รีบไปพบแพทย์พร้อมแจ้งประวัติการเดินทาง กรณีสงสัยผู้ป่วยเข้าข่ายโรคปอดอักเสบรักษาพยาบาลที่คลินิก ให้โทร.แจ้งสายด่วนกรมควบคุมโรค เพื่อให้รถพยาบาลไปรับ ห้ามผู้ป่วยเดินทางด้วยรถสาธารณะหรือรถแท็กซี่เอง
“เรื่องนี้เป็นเรื่องใหญ่ มีการหารือร่วมกันในระดับรัฐบาล เพื่อหาแนวทางที่เหมาะสมในการดำเนินการ ไม่ให้กระทบกับภาคส่วนอื่นๆ อย่างไรก็ตาม กระทรวงสาธารณสุข จะควบคุมไม่ให้มีการระบาดในวงกว้าง ยังไม่มีการห้ามการเดินทาง และเราไม่สามารถห้ามคนเดินทางมาพร้อมเชื้อโรคได้ แต่ต้องตรวจจับควบคุมให้ได้ ขอให้ประชาชนมั่นใจ อย่าตื่นตระหนก เรารับมือได้ เพราะรู้ต้นตอการเกิดโรค ผู้ป่วยทั้งหมดล้วนเป็นผู้ที่เดินทางมาจากเมืองอู่ฮั่น” นายอนุทิน กล่าว